**Детските взаимоотношения в група с деца от различен етнос**

Изготвил: Вярка Рангелова, старши учител в ДГ №2 „Знаме на мира“

Работата в група с деца от различен етнос по своята същност е еднаква с работата в група с деца от един и същ етнос. Но мултикултурната среда дава възможности за обогатяване на децата и развиване на положителни нагласи у тях.

В мултикултурната среда се сблъскват различни традиции, обичаи, схващания и вярвания. Те могат да послужат както за възникване на конфликти, така и за обогатяване на всяко дете с нещо ново и различно от добре познатото му. Ролята на педагога е именно да покаже на децата със своето поведение и отношение как те могат да извлекат положителните страни от срещата с различно от тяхната култура.

Под влияние на различни външни фактори е възможно част от децата да проявят дискриминационно поведение към другите деца основано на различния им етнос. Може да откажат да играят с отхвърлените по този начин деца, да откажат да седят на столче близо до тях, да откажат всякакво общуване с тях, да проявят пренебрежително отношение и агресия.

Затова е важно децата да бъдат научени чрез личен пример на педагога и чрез различни игрови ситуации на търпимост към другите, толерантност, уважение и зачитане на културните различия между етносите, положителна оценка на многообразието от културни ценности на различните етноси.

Децата проявяват естествена детска любознателност към света и те могат да приемат запознаването с култури, различни от тяхната култура, като част от своята представа за света – с неговото богатство, разнообразие и колорит.